GiliGold/VAD_KnessetCorpus huggingface dataset:
אורי שני: נעזוב את זה.
משה גפני: עמדת היועצת המשפטית אצלכם או עמדת היועצת המשפטית אצלנו ברורה.
משה גפני: הדיון הוא לא דיון משפטי.
משה גפני: ממש לא משפטי.
משה גפני: הייתם צריכים לומר את זה לכנסת כאשר חוקקתם את החוק לא להיזכר בזה כאשר אנחנו מעלים את זה כמעט באופן אקראי.
אורי שני: אני לא יכול להתאפק ולא לומר שאתה היית שם ואני לא.
משה גפני: איפה הייתי?
אורי שני: אתה היית בכנסת.
משה גפני: אבל אני הייתי באופוזיציה.
אורי שני: אני לא הייתי בכלל.
חיים אורון: אבל כולם ידעו שזאת המשמעות.
חיים אורון: לא ידעו?
משה גפני: לא, וגם אתה לא ידעת.
משה גפני: אתה לא ידעת.
חיים אורון: ברגע שקבעו שני עקרונות – הראשון, להצמיד את זה לעלות, והשני, לבטל מחירים דיפרנציאליים – זאת הייתה המשמעות של העניין.
חיים אורון: כולם הבינו את זה.
חיים אורון: אי אפשר לומר שלא ידענו כי ידענו והצבענו בעד.
משה גפני: חבר הכנסת חיים אורון, אני אומר לך באופן חד משמעי שהחוק התקבל בשנת 2001 ולא נאמר לכנסת דבר וחצי דבר.
משה גפני: הוא לא מומש עד 2008 והוא גם לא בוצע ב-2008.
משה גפני: ב-2008 העבירו בחוק ההסדרים חוק שמסירים את הפיקוח מוועדת הכספים וזה לא היה ב-2001.
חיים אורון: הוא לא מומש כי הקרבות היו על תעריפים אחרים של התעשייה והחקלאות.
חנה פרנקל: הפיקוח הוא לפי חוק תאגידי מים וביוב וזה החוק הרלוונטי.
חנה פרנקל: הוא ירד ב-2001.
אורי שני: ברשותך, אני רוצה לסכם את דבריי.
אורי שני: ביקשת שאני אקצר ואני מקצר.
אורי שני: אנחנו חושבים שלמרות החוק יש קושי בהעלאה כל כך דרסטית של התעריפים.
אורי שני: יש קושי.
אורי שני: אנחנו חושבים שהקושי הזה, צריך להתחשב בו ולכן אנחנו מציעים – וגם דיברנו אתכם וגם עם התאגידים – שנעלה את התעריפים האלה בהדרגה.
אורי שני: הקפיצה לא תהיה גדולה אלא נעלה את התעריפים האלה בהדרגה, בצורה כזאת שבמקביל באותה תקופה נעשה מאמצים ביחד עם אנשי המקוואות ובתי החולים להיכנס לתוכניות של ייעול השימוש במים וחסכון בצורה שהאפקט יהיה אפקט ממותן.
אורי שני: זאת הדרך אותה אנחנו מציעים ואני חושב שהיא נכונה.
נח הקר: לגבי מועצת רשות המים, המועצה מורכבת ממנכ"לי משרדי ממשלה ונציגי ציבור.
נח הקר: למשרד האוצר יש נציג אחד מתוך כלל הנציגים במועצה.
משה גפני: יש לי בקשה.
משה גפני: אין דיון על מועצת רשות המים.
נח הקר: זה הנושא שעלה.
נח הקר: נאמר שמשרד האוצר שולט במועצה, אבל לא כך הוא.
משה גפני: אני רוצה לדעת את עמדתכם.
משה גפני: בזה אני מתכוון לסיים את הדיון הזה.
משה גפני: מי שולט במועצת רשות המים, אני אביא את ההוכחות לכך.
משה גפני: אני יודע בדיוק מה עשיתם.
נח הקר: אנחנו לא עשינו שום דבר.
משה גפני: אני יודע ואתה אולי לא יודע.
נח הקר: היה דיון במועצה וכל אחד הביע את דעתו.
נח הקר: נציג הציבור הביע את דעתו והתקבלה החלטה.
משה גפני: איפה התקבלה החלטה?
נח הקר: במועצה.
נח הקר: כל אחד הצביע.
נח הקר: בדיון שהתקיים במועצה.
נח הקר: הסמכות לקביעת תעריפים היא לא של משרד האוצר אלא היא של מועצת רשות המים.
משה גפני: אבל הייתה הצבעה על זה במועצה?
אורי שני: הייתה הצבעה לפני חודשיים.
משה גפני: על מה הייתה ההצבעה לפני חודשיים?
אורי שני: על העלאת התעריפים.
אורי שני: לפני חודשיים אני העליתי את זה והמועצה לא קיבלה את הצעתי.
אורי שני: אני העליתי את זה עוד פעם בישיבה נוספת.
נח הקר: בנושא בתי החולים.
נח הקר: כמו שראית, יש התכתבות עם שאול מרידור.
נח הקר: אני אעביר לך את המכתב של שאול מרידור.
נח הקר: בסופו של דבר הגענו שם להבנות מעבר למה שאתה רואה ויש דיונים תקציביים בין בתי החולים לאגף התקציבים כדי להגיע לפתרון בנושא הזה.
נח הקר: גם בנושא המקוואות, מדובר כאן בגופים מתוקצבים.
משה גפני: לגבי בתי החולים הגעתם לפתרון.
איילה בן דהאן: עם משרד הבריאות עוד לא הגיעו לפתרון.
משה גפני: תאמיני לי שאני אייצג אתכם.
משה גפני: את משרד הבריאות?
איילה בן דהאן: כן.
משה גפני: אני מכיר את השפה הזאת.
משה גפני: אני הרי יודע כי משרד הבריאות דיבר אתי.
משה גפני: אין אפילו שמץ של אמת במה שמדובר כאן.
נח הקר: זה לא נכון.
משה גפני: נכון או לא נכון, אני אחליט אם זה נכון או לא נכון.
נח הקר: אתמול בערב התקיימו דיונים.
משה גפני: כל עוד אני יושב ראש הוועדה, מה שאני אומר, זה נכון.
נח הקר: בנושא המועצות הדתיות, מדובר כאן בגופים מתוקצבים.
נח הקר: הצענו כאן בדיונים קודמים פתרונות תקציביים לנושא או לשבת ולמצוא את הפתרונות לנושא הזה בצורה אחרת.
נח הקר: לגבי ההצעה שאורי שני העלה, שוב, הסמכות היא לא בידי משרד האוצר.
נח הקר: יתקיים דיון במועצת רשות המים, אחריה נשמע את ההצעה ונקבל החלטה.
איילה בן דהאן: כרגע אין לנו מענה תקציבי.
משה גפני: העצבים עד לשמים.
משה גפני: ממשלת ימין-דתיים.
אורי אריאל: אתה יכול להרחיב בזה?
משה גפני: אני יכול, כן.
משה גפני: תאמין לי, אני גם ארחיב אבל לא עכשיו.
חיים אורון: אני כבר לא עומד בזה.
חיים אורון: תגיד מה לוחץ עליך.
משה גפני: לא לוחץ עלי שום דבר.
משה גפני: כל ההתנהלות כאן היא מתחת לכל ביקורת.
חיים אורון: תגיד מה קרה כדי שנדע.
משה גפני: שום דבר לא קרה.
משה גפני: תאמין לי, שום דבר לא קרה.
משה גפני: או שיהיו כמו אורי אריאל וינהלו את המדינה בדרך שלו, או שיהיו כמו חיים אורון ובזה נגמור את העניין.
איילה בן דהאן: בישיבה הקודמת נאמר שיש מנגנון אוטומטי שישפה את בתי החולים, אבל זה לא מדויק.
איילה בן דהאן: בהתאם לכך יצא המכתב שהועבר אליך על ידי אילן סופר.
איילה בן דהאן: אנחנו שוחחנו עם האוצר, אבל כרגע אין לזה פתרון.
איילה בן דהאן: הם אמרו שהם ידאגו לזה, אבל כרגע אין פתרון.
משה גפני: זאת אומרת, מה שנציג האוצר אומר, זה לא נכון.
איילה בן דהאן: זה לא מדויק.
משה גפני: סליחה שאני בוטה.
נח הקר: אני מוכן לדייק יותר, אם אתה רוצה.
נח הקר: לא, יש פתרון.
משה גפני: אז נציגת משרד הבריאות לא מדייקת?
נח הקר: יש פתרון.
נח הקר: יש מנגנון של הצמדה.
משה גפני: אבל היא לא מדייקת?
איילה בן דהאן: יש מנגנון של הצמדה כרגע באופן אוטומטי לא נותן מענה.
נח הקר: לכן אני אומר שהדיון עם משרד האוצר היה לבדוק אם המנגנון נותן את המענה.
משה גפני: אבל בינתיים הם משלמים את כל הכסף.
נח הקר: בכל מקרה המנגנון הוא אחורנית.
שלמה מולה: אדוני היושב ראש, גם על המתים בבית הקברות מוטלים מסי מים?
משה גפני: לא, יש ארנונה.
משה גפני: יש הצעת חוק שלי שככל הנראה ממשלת הימין-דתיים תדחה אותה שהמתים לא יצטרכו לשלם ארנונה.
משה גפני: זה בוועדת שרים.
משה גפני: זה היה בשבוע שעבר אבל אלי ישי מבקש לדחות את זה ולכן דחיתי.
תמי הירשנברגר: לגבי הפן החוקתי.
תמי הירשנברגר: אנחנו מייעצים למשרד הבריאות בנושא של אגרות ביוב ומים ומלווים מאוד מקרוב את הרפורמה מה-1 בינואר.
תמי הירשנברגר: לא נכחתי בדיון הקודם אבל קראתי את הפרוטוקול.
תמי הירשנברגר: היה מיקוד של פילוח בתי החולים לשתי קבוצות של תאגידים וספקים מקומיים.
תמי הירשנברגר: אני מבקשת לחדד ולומר שיש לנו קבוצה שלישית לא מבוטלת ואלה בתי חולים שמחוברים למקורות.
תמי הירשנברגר: מבחינה משפטית – זה אמנם לא דיון משפטי – כללי מקורות בוודאי נשענים על חוק המים ולא יכלו לעשות את המעקב אחר ביטול התעריף הנמוך והמשוריין.
שגית אפיק: גם הרשויות המקומיות וגם מקורות, זה צריך להישאר לפי חוק המים.
משה גפני: מה שקורה היום במדינת ישראל לפי המצב המשפטי, יש בתי חולים שישלמו 11 שקלים נקודה לא חשוב מה ויהיו בתי חולים שישלמו 2.6 שקלים.
משה גפני: זאת אומרת, באותה מדינה, לא גדולה המדינה שלנו, יהיה בית חולים אחד שישלם פי 6 ובית חולים אחד ישלם שישית.
חנה פרנקל: זה לא רק בהיבט הזה.
חנה פרנקל: יש הבדל בין משטר התעריפים בתאגידים.
משה גפני: על התאגידים כנראה נדון בשבוע הבא.
שגית אפיק: לגביהם יש תעריף ספציפי שנקבע בחוק המים.
משה גפני: אתה אישרת את זה.
חיים אורון: אני הייתי בבית הספר כאשר כל פעם פסח גרופר היה בא לכאן ונותן תעריף ספציפי למישהו, ואף אחד לא הבין למה.
חיים אורון: למשל, אורי אריאל שואל מה קורה עם האכסניות.
חיים אורון: בתי המלון כבר באו?
חיים אורון: הם יבואו.
שגית אפיק: התעריף היחיד שהיום קבוע בחוק המים הוא רק לגבי בתי חולים ומקוואות.
שגית אפיק: אתה מדבר על הזמן בו היה אישור של ועדת הכספים לתעריפי המים והיו באים במסגרת חוק ההסדרים ובמקום לעשות את זה בכללים, עשו את זה בחקיקה ראשית כי זה היה נוח יותר לעשות את זה בחוק ההסדרים, ואז היו מבקשים תעריפים מיוחדים למלונות.
שגית אפיק: זה נכון אבל זה לא המצב בפועל.
חיים אורון: היות שאני מבוגר ממך בשנתיים, אני יכול לומר לך שהייתה תקופה שכל שינוי היה בא לוועדת הכספים ופסח גרופר היה מתפאר שהוא היה יושב על השיבר ואף אחד לא הצליח להזיז את המחירים.
חיים אורון: כל פעם הזיזו קצת והוסיפו.
חיים אורון: עכשיו כאן נשארו בתי החולים, אבל במה שונים בתי החולים מבתי הסוהר?
משה גפני: אני מדבר על המצב החוקי הקיים.
משה גפני: במצב החוקי הקיים, כפי שאנחנו מצויים בו היום, המצב הוא שיש חוק שקובע מחיר מוגדר בחוק לבתי חולים ומקוואות.
משה גפני: מה שקרה כתוצאה מהחקיקה של הממשלה בעניין של תאגידי מים והסרת הפיקוח של ועדת הכספים, היום יש מצב שמחירי המים לבתי החולים ולמקוואות קפצו בבת אחת עכשיו, בעשרות רבות של אחוזים, וזה לא קורה לכל בתי החולים ולא לכל המקוואות אלא תלוי באיזה עיר אתה גר ותחת איזה תאגיד או תחת איזה רשות מקומית אתה נמצא.
משה גפני: יש מקום שאתה תשלם 2.6 שקלים ויש מקום שתשלם 11.9 שקלים.
מגלי והבה: פלוס מע"מ.
משה גפני: פלוס מע"מ.
משה גפני: חבר הכנסת אורון, אם זה בעיניך תקין, בעיניי זה לא תקין.
יהושע ישי: להערכתי חוק המים נתן את הסמכות למועצה לקבוע את התעריפים אבל לא הביאו לידיעת המחוקק את הסעיף הזה.
יהושע ישי: אני מעיר את לחבר הכנסת אורון ואומר לו שלגבי בתי החולים והמקוואות, זה לשון החוק.
יהושע ישי: אם רצו לתקן את החוק, היו צריכים לבוא לפחות למחוק ולומר לו שידע שכאשר אנחנו מחוקקים את זה, אנחנו פורסים סעיף ספציפי בחוק אבל זה לא נאמר.
יהושע ישי: אם האוצר חושב שתעריפי המים הם אכן הנכונים והאמיתיים, במקום להעביר את זה, במקום שהאוצר ייתן תעריף למים, שהאוצר ייתן ישר למועצת המים.
יהושע ישי: לשם מה לעשות את כל הסיבוב הזה?
יהושע ישי: אותו הדבר בבתי החולים.
יהושע ישי: אם האוצר חושב שצריך באמת לשלם מים יותר יקר, יואיל נא בטובו במקום לתת את זה לבית החולים במסגרת התקציב שלו, להעביר את זה ישר למועצה ואז לא יהיו כל הסיבובים האלה.
יהושע ישי: כפי שאמר יושב ראש מועצת רשות המים, עשו סדר בתעריפים.
יהושע ישי: היו הרבה מאוד סוגים של תעריפים לפי מספר קובים וכולי.
יהושע ישי: עשו איזשהו סדר בדבר הזה.
יהושע ישי: יכול להיות שזה באמת בסדר, וסוף סוף האזרח יודע מה הוא צריך לשלם ומה מגיע לו.
יהושע ישי: בסך הכל הכללי צריך היה להתחשב בכך שיש תעריפים ספציפיים לחוק ולא לשנות אותם אלא לשמר אותם או לפחות לפנות לוועדה.
משה גפני: אני חוזר על החלטתה של ועדת הכספים.
משה גפני: אנחנו דורשים גם ממועצת רשות המים וגם ממשרד האוצר להעמיד את הדברים לגבי בתי החולים ומקוואות על התעריף הקבוע בחוק.
משה גפני: אני מבין שמשרד האוצר החליט ללכת לעימות חזיתי עם ועדת הכספים ואני מקבל את האתגר הזה.
אורי אריאל: אנחנו נעצור היום את בקשתם?
משה גפני: אנחנו לא נעצור שום דבר.
משה גפני: אנחנו נעצור את מה שאנחנו חושבים שצריך לעצור ולא נביא את מה שלא צריך להביא.
משה גפני: אני מתכוון לקיים דיון בעניין הזה על פי בקשתו של מרכז השלטון המקומי.
משה גפני: יש חוק של ועדת הכספים שמדבר על החזרת הפיקוח על תעריפי המים ואני מתכוון להביא את זה למליאת הכנסת.
משה גפני: אם ועדת השרים לחקיקה לא תאשר את החוק הזה, וכנראה היא לא תאשר בגלל שמשרד האוצר לא ייתן לה, העימות יהיה במלוא עוזו וזה יהיה בסדר גמור.
משה גפני: אנחנו נראה בכיפופי הידיים האלה מי ינצח.
חיים אורון: כדאי להצמיד את זה לדיון על התקציב הדו שנתי.
משה גפני: לעוד כמה דברים.
משה גפני: תקציב דו שנתי, אמרת כבר?
משה גפני: לעימות הזה יש שני צדדים.
משה גפני: נכון שאתם שולטים במדינה, אבל יש כאן כמה כאלה שעוד יכולים לומר איזו מילה פה ושם.
משה גפני: מספרים סיפורים על חקיקה וכל הדברים האלה ובתי החולים מתמוטטים, המועצות הדתיות מתמוטטות, יש כאלה שיושבים ובעצם אצלם לא חל הנושא של העלאת תעריפי המים ואנחנו לא עושים כלום.
משה גפני: יושב נציג האוצר ואומר שהם הגיעו לסידור עם משרד הבריאות.
משה גפני: תראה את המכתב.
משה גפני: איזה נזיפה שאול מרידור נותן לאילן סופר.
מגלי והבה: זאת הבעיה שלהם.
מגלי והבה: הם לא שותים מים והם לא יודעים מה זה לשלם את מחיר המים.
משה גפני: רוצים עימות, יהיה עימות.
משה גפני: דרך אגב, אני אוהב עימותים.
משה גפני: גבירתי היועצת המשפטית, לאחר הישיבה בנושא של השלטון המקומי, אני מבקש להביא את החוק הזה לוועדת השרים.
משה גפני: אגב, גם אם ועדת שרים לא תאשר, אני מבקש להביא את זה למליאה ולהצביע.
שלמה מולה: תבקש דרך הסיעה שלך, תביא ונצביע.
משה גפני: אני לא מבקש דרך הסיעה שלי.
משה גפני: זאת הצעת חוק של ועדת הכספים.
משה גפני: משרד האוצר הכריז מאבק נגד ועדת הכספים.
משה גפני: עד היום עשיתי הכל בהידברות, אבל לא תהיה הידברות.
משה גפני: אני מביא את זה לוועדת השרים , ועדת השרים לא תאשר את זה, אני מביא את זה למליאת הכנסת.
שלמה מולה: אם תדבר עם האופוזיציה, אתה תצליח.
משה גפני: אתם לא אופוזיציה.
משה גפני: אתם בכלל לא רציניים.
משה גפני: הרי הייתם יכולים לשתף אתי פעולה בתקציב הדו שנתי, אבל מה עשיתם?
משה גפני: אמרתם עלי שאני פרזיט.
משה גפני: אתם אמרתם, כן.
משה גפני: כבר שבועיים שאתם אומרים את זה.
חיים אורון: אתה יכול להסביר מה עובר עליך היום?
משה גפני: לא עובר עלי שום דבר.
משה גפני: בדיוק מה שאתה רואה, שום דבר אני לא מסתיר.
חיים אורון: הם תמכו בך בתקציב הדו-שנתי.
חיים אורון: אני רוצה לראות שאתה נשאר אתם בדו שנתי.
משה גפני: הם אופוזיציה?
חיים אורון: אתה נשאר אתם בדו שנתי?
משה גפני: אני נגד התקציב הדו שנתי.
משה גפני: אני לא אתם בכלל.
חיים אורון: ואתי?
משה גפני: אתם, לא.
משה גפני: אבל אל תתחבר אתם.
משה גפני: אדוני השר לשעבר, אני מברך אותך.
חיים אורון: אתה בעד התקציב הדו שנתי או נגד?
גאלב מג'אדלה: אני עם היושב ראש.
משה גפני: על סדר היום השתתפות ברכישת תרופות לניצולי שואה.
זאב בילסקי: אדוני היושב ראש, אני רוצה להודות לך על הדיון הקודם שקיימנו בנושא.
זאב בילסקי: האמת היא שההתלהבות שלך בדיון הקודם מאוד עזרה.
זאב בילסקי: כתוצאה מהדיון משרד המשפטים דאג לצו והצו הובא באופן מהיר מאוד לוועדת החוקה, חוק ומשפט.
זאב בילסקי: אני רוצה להודות כאן לחבר הכנסת אברהם מיכאלי שניהל את הישיבה בוועדת החוקה בהיעדרו של היושב ראש הקבוע.
זאב בילסקי: כתוצאה מהרוח המיוחדת השוררת כאן בנושא של ניצולי השואה, הנושא הזה עבר בישיבה אחת ובאותו יום הצו נחתם על ידי שר המשפטים.
זאב בילסקי: לכן את המכשול הזה עברנו.
זאב בילסקי: אבל אדוני היושב ראש, אני חושש שאנחנו עדיין לא הגענו לארץ המובטחת וזאת משתי סיבות.
זאב בילסקי: למרות שכללנו את החברה להשבת רכוש בתוך הצו, אני עדיין לא רואה את התאריך בו ניצולי השואה יתחילו לקבל את הכספים שמגיעים להם.
משה גפני: מי יודע לענות על השאלה הזאת?
אמנון כהן: הצו חתום.
גדעון גבע: כמו שאמר חבר הכנסת בילסקי, בדיון הקודם עמדנו בפני כמה בעיות כאשר אחת מהן הייתה שהיינו מנועים מלהעביר את רשימת ניצולי השואה.
משה גפני: זה עבר בוועדת החוקה.
גדעון גבע: זה עבר ופורסמו מודעות בעיתונים.
גדעון גבע: היו כמה ניצולי שואה שלא הסכימו שנעביר את שמם.
גדעון גבע: מעל מאה ניצולים לא הסכימו שנעביר את שמם.
גדעון גבע: אנחנו מוכנים להעביר את השמות.
גדעון גבע: מבחינתנו הקובץ מוכן להעברה.
גדעון גבע: בשבועיים האחרונים התנהלו דיונים בין נציגי הממשלה לבין קופת חולים כללית לגבי ניסוח הסכם.
גדעון גבע: ההסכם לדעתנו כבר גובש באופן סופי.
גדעון גבע: כלומר, אנחנו מוכנים לחתום על ההסכם.
גדעון גבע: ההסכם כנראה ייחתם היום.
גדעון גבע: אם לא תהיה מניעה כלשהי, ההסכם ייחתם היום ואנחנו נתחיל להפעיל את ההסדר הזה מה-1 ביוני השנה.
משה גפני: בישיבה קודמת אמרתם שתפעילו אותו ב-1 במאי.
זאב בילסקי: מתי ניצולי השואה יקבלו את הכסף?
מרינה סולודקין: אני מבקשת לקיים ישיבה בנושא.
משה גפני: עוד לא סיימנו כאן.
גדעון גבע: לקופת חולים אין אפשרות לבצע את הפעילות הזאת למפרע.
גדעון גבע: לכן אנחנו נתחיל את ההסדר מה-1 ביוני.
זאב בילסקי: האם נחתם הסכם עם החברה להשבת רכוש?
גדעון גבע: לא.
גדעון גבע: אנחנו חותמים עם קופת חולים כללית לגבי קבוצה אותה אנחנו רוצים להעביר להם.
משה גפני: מה עם האחרים?
גדעון גבע: זה בשלב הבא.
גדעון גבע: אנחנו מתכוונים לחתום על הסכם.
אריאל: עוד מעט אין אחרים.
אריאל: הם אינם.
מולה: חלק יקבל וחלק לא יקבל?
אמנון כהן: מה עם קופת חולים לאומית, מכבי, מאוחדת?
משה גפני: עפרה רוס לא כאן?
זאב בילסקי: היא בחוץ לארץ.
משה גפני: מה יכול לומר לגבי הקופות האחרות?
גדעון גבע: לגבי הקופות האחרות, אנחנו נחתם עכשיו עם קופת חולים כללית ובדרך כלל קופות החולים האחרות מצטרפות לאותו הסדר והן יצטרפו.
משה גפני: ב-1 ביוני זה יתחיל.
גדעון גבע: ההסכמים כבר עברו לקופות החולים.
רויטל טופר חברטוב: אני ממשרד הבריאות.
רויטל טופר חברטוב: אני יודעת שהעברתם כבר את החוזים לקופות החולים.
משה גפני: תראו מה קורה כאן.
משה גפני: אנחנו אחראים לזה, אנחנו, הקואליציה.
משה גפני: על ניצולי השואה אנחנו אחראים, על המים אנחנו אחראים, על הקרן לסיוע למפעלים במצוקה אנחנו אחראים.
משה גפני: אני לא יכול לבוא אחרי כן ולומר שהייתי באופוזיציה כי אני הייתי בקואליציה והייתי יושב ראש ועדת הכספים, כך שכל המחדלים האלה הם תחת ידי.
משה גפני: תחת ידינו.
משה גפני: אני לא רוצה להאשים אתכם ולכן אני מאשים רק את עצמי.
משה גפני: סיפורי מעשיות.
משה גפני: כל יום אני שומע כאן משהו אחר.
משה גפני: משרד הבריאות, בבקשה.
רויטל טופר חברטוב: הרשות העבירה את ההסכמים לקופות החולים, קופות החולים הגיבו והרשות הגיבה בחזרה.
רויטל טופר חברטוב: קופת חולים קיבלה את החומר אתמול והיום בשעה 6 בבוקר היא שלחה - תוך 12 שעות - את תשובתה.
משה גפני: בגלל הישיבה היום?
רויטל טופר חברטוב: לא, כי כך הם מגיבים.
רויטל טופר חברטוב: זאת לא הפעם הראשונה שהם מגיבים כך.
משה גפני: ב-6 בבוקר קופת חולים כללית עובדת כאשר אין ישיבה בוועדת הכספים?
רויטל טופר חברטוב: תתפלא.
רויטל טופר חברטוב: ראש אגף גזברות של הכללית עובד.
רויטל טופר חברטוב: אני מבינה שכרגע החוזים עומדים בפני חתימה וזה עניין של הערות סופיות.
אמנון כהן: מה עם הקופות האחרות?
רויטל טופר חברטוב: גם הן העבירו הערות וגם שם זה נמצא בשלב של תגובה.
משה גפני: זה חל רק על ניצולי שואה שמקבלים כאן את הרנטה?
משה גפני: מי שמקבל רנטה מגרמניה, לא יהיה כלול?
רויטל טופר חברטוב: נכון.
רויטל טופר חברטוב: מי שמקבל רנטה מגרמניה, לא מקבל ואתה צריך לשאול את האוצר.
משה גפני: איפה האוצר?
מרינה סולודקין: לפי איזה הסכם הם יתחילו לקבל?
משה גפני: רק אלה שמקבלים את הכסף במדינה.
משה גפני: אלה שמקבלים רנטות מגרמניה, לא יקבלו.
דב בארי: לגבי אותם 15 אלף ניצולי שואה שמקבלים רנטה מגרמניה, אלה ניצולי שואה אשר הוכרו על ידי ממשלת גרמניה כאנשים שנפגעו על ידי הנאצים.
דב בארי: הם מקבלים את הרנטה החודשית שלהם מממשלת גרמניה ואחריות המלאה על הטיפול והפיצוי של ניצולי השואה האלו הוא על ממשלת גרמניה.
דב בארי: אני חושב שבעניין הזה גם חשוב לציין שאותם ניצולי שואה, מלבד הרנטה החודשית שהם מקבלים מממשלת גרמניה, הם גם מקבלים החזר מלא בגין תרופות למחלות המוכרות שלהם.
דב בארי: נקודה נוספת שראוי לציין לגבי האוכלוסייה הזאת היא שהתגמול החודשי שלהם גבוה משמעותית מהתגמול החודשי שניתן בארץ.
דב בארי: מדובר בתגמול ממוצע של בערך 3,340 שקלים ואני מזכיר לכולם שבעקבות ועדת דורנר אנחנו השווינו ל-75 אחוזים מהתגמול הזה, אבל עדיין התגמול הגרמני גבוה מהתגמול הישראלי.
זאב בילסקי: אני רוצה לומר לנציג האוצר ולחברים האחרים שיש לי הרבה מאוד ניסיון בעבודה ציבורית ואף פעם לא ראיתי מצב שהחוק קיים, הכסף קיים ולמרות המאמצים הבלתי רגילים של הוועדה הזאת, אנחנו לא מצליחים.
זאב בילסקי: אני מציע אדוני היושב ראש שאנחנו נחליט כדלקמן.
זאב בילסקי: תחולת התשלום היא מה-1 במאי.
זאב בילסקי: לאחר שאתם אמרתם את הדברים – למרות ההצהרה – אנחנו נאפשר לכם מה-1 ביוני.
זאב בילסקי: ברגע שזה לא יהיה מה-1 ביוני, זה חוזר להיות מה-1 במאי ומדינת ישראל תפצה רטרואקטיבית את מי שיישאר בחיים אחרי שתבצעו את זה לפי החלטה של ועדת הכספים.
זאב בילסקי: כלומר, זאת תהיה ההחלטה עכשיו והיא אומרת מה-1 במאי בגלל הבירוקרטיה, עד ה-1 ביוני.
זאב בילסקי: הגענו ל-2 ביוני ולא קיבלו את הכסף, זה מתחיל מה-1 במאי ותמצאו את הדרך להחזיר את הכספים האלו.
זאב בילסקי: אני מציע שבועיים מהיום אדוני היושב ראש, כי אני כבר למדתי את הקצב שלך, אנחנו רוצים לראות כאן את ההסכמים עם כל קופות החולים ועם החברה להשבת רכוש.
זאב בילסקי: תוך שבועיים תבואו לכאן עם שני ההסכמים האלה.
זאב בילסקי: 1 ביוני, תחילת התשלומים, ואם לא עמדתם בזה, רטרואקטיבית מה-1 במאי.
משה גפני: מה לגבי מקבלי הרנטות?
זאב בילסקי: אני חושב שההתעקשות שלכם על אותם אנשים, לומר שהם מקבלים יותר, זאת קטנוני וזה לא במקום.
זאב בילסקי: לא מדובר בכסף רב.
זאב בילסקי: יש לכם כל כך הרבה כסף לעניין הזה.
זאב בילסקי: עומדת החברה ומתחננת על 20 מיליון שקלים.
זאב בילסקי: עומדת ועדת התביעות ומתחננת על 10 מיליון שקלים.
זאב בילסקי: אני אומר אדוני היושב ראש, שאני כבר מכיר אותם.
זאב בילסקי: אם נכניס עכשיו כתנאי גם את זה, לא נגיע לשום דבר.
דב בארי: אני חושב שראוי להדגיש שוב שאותם ניצולי שואה מקבלים ומוכרים על ידי ממשלת גרמניה ומן הראוי לבוא בדברים אתה.
משה גפני: אל תחזור על עצמך.
מרינה סולודקין: אתמול היה יום הניצחון על גרמניה הנאצית והיו דיונים בוועדות ושם נאמר שבשלושת החודשים האחרונים הלכו לעולמם יותר מ-300 וטרנים.
מרינה סולודקין: מושכים את הזמן ואנשים מתים.
משה גפני: אסור להגיד שמושכים את הזמן בכוונה אבל אם מישהו היה אומר את זה, זה היה נכון.
צבי קנור: אנחנו מתואמים עם המשרד של עפרה רוס לגבי ההסכמים עם קופות החולים.
צבי קנור: שמעתי, ואני מבקש לשמוע את זה מנציג האוצר, שבכוונתם לתת רק 75 אחוזים מתחולת התרופות ולהשית את ה-25 אחוזים הנותרים על הניצולים.
צבי קנור: שמעתי שכך זה עומד להיות והייתי רוצה לשמוע את התייחסות נציג האוצר.
משה גפני: זה נכון?
דב בארי: אני לא בטוח שהבנתי את השאלה.
משה גפני: 75 אחוזים ישלמו ו-25 אחוזים ישלם הניצול.
דב בארי: לעניין הזה אני מכיר הצעה שמדברת על 75 אחוזים עבור ניצולי השואה הנזקקים ונצרכים.
דב בארי: הנושא הובא לידיעתנו שלשום.
צבי קנור: לנזקקים אנחנו נותנים מאה אחוזים.
דב בארי: הנושא הובא לידיעתנו שלשום ולכן טרם גיבשנו תשובה או עמדה סופית בעניין הזה.
חיים אורון: למה זה נפתח?
חיים אורון: מי פתח את זה?
חיים אורון: היה מדובר על מאה אחוזים.
זאב בילסקי: דב, יש לך גוף שמוכן לתת לך מאה אחוזים לנזקקים.
זאב בילסקי: למה אתה צריך להתווכח עם מי שבא עם הכסף ואומר לך שהוא יכסה את הנזקקים במאה אחוזים?
משה גפני: אני יכול לדעת למה אתה מתעצבן?
משה גפני: מה עומד מאחורי ההתעצבנות שלך?
זאב בילסקי: הם מוציאים אותי מהכלים.
משה גפני: הם הוציאו אותי מהכלים כבר לפנות בוקר.
משה גפני: אני מקבל את ההצעה של חבר הכנסת בילסקי.
משה גפני: אני מבקש בתוך שבועיים למסור את כל הפרטים, גם לגבי השאלה הזאת.
משה גפני: אם אתם נותנים 75 אחוזים והם נותנים מאה אחוזים, אין בעיה.
משה גפני: במסגרת המלחמה, נכניס גם את הסעיף הזה.
חיים אורון: אפשר לומר להם שיעזבו עכשיו את פתיחת הסיפור על 75 אחוזים.
חיים אורון: זה יוצא כ-300 שקלים.
דב בארי: לדעתי זה פחות.
חיים אורון: אז כמה זה 75 אחוזים?
חיים אורון: כמה זה 25 אחוזים מ-300 שקלים?
חיים אורון: 70 שקלים.
חיים אורון: על זה עכשיו יתקיימו כאן דיונים במשך חודש?
חיים אורון: מה אתם מתעסקים עם זה?
חיים אורון: הוחלט כאן מהתחלה על מאה אחוזים.
חיים אורון: תעזבו את זה.
חיים אורון: לא צריך שבועיים.
חיים אורון: אם בשעה 6 בבוקר קופת חולים העבירה את ההסכם, שיראו לשגית את ההסכם בשבוע הבא ואם שגית אומרת שההסכם הוא הסכם, נגמר העניין.
חיים אורון: אם לא, שבשבוע הבא יתקיים דיון מעקב.
מרינה סולודקין: זה מיסוי מוסתר.
חיים אורון: אתה רוצה לראות הסכמים?
חיים אורון: זה מה שחסר לך?
חיים אורון: ששגית תראה.
זאב בילסקי: האמן לי שמה שאני למדתי כאן בוועדה הזאת בשנה האחרונה, לא למדתי כל החיים שלי.
חיים אורון: האמן לי ששגית תעשה את זה יותר טוב ממך.
משה גפני: חבר הכנסת אורון, אני לא צריך לראות את ההסכמים.
משה גפני: אין לי כל צורך בכך.
משה גפני: אני רוצה לדעת שבאמת זה מתבצע.
משה גפני: אני לא מאמין להם.
משה גפני: אני פשוט לא מאמין להם.
משה גפני: המילה הזאת בעברית ברורה לך?
משה גפני: אני רוצה שבתוך שבועיים - שלא יאמרו לי שעכשיו יצאו לחופש ועכשיו נסעו לשלושה ימי עיון באילת – את ההסכמים.
משה גפני: אני לא צריך לראות את ההסכמים.
משה גפני: אני רוצה לראות שנעשה הסכם.
משה גפני: ההחלטה הייתה על מאה אחוזים, לדבר על 75 אחוזים, זה קטנוני במובן הכי חמור של המילה וצודקת חברת הכנסת סולודקין כי לצערנו הרב הרי נפטרים אנשים כל יום.
משה גפני: אני הולך במשך השבועיים האלה לבדוק עם מקבלי הרנטות האם מה שאמרת זה נכון.
משה גפני: אני רוצה לראות מה הם מקבלים מממשלת גרמניה.
משה גפני: בתוך השבועיים האלה אני גם אראה במה המדובר מאחר שפנו אלי כמה אנשים כאלה.
משה גפני: אם מה שאתה אומר זה נכון, קשה לי להתמודד עם העניין הזה.
רויטל טופר חברטוב: לגבי הרנטות.
רויטל טופר חברטוב: למאוחדת וללאומית אין הסכם מול גרמניה.
רויטל טופר חברטוב: המבוטחים של המאוחדת והלאומית לא מקבלים שום פטור על תרופות.
רויטל טופר חברטוב: לגבי כללית ומכבי, יש רשימה אבל הרשימות בכללית ובמכבי הן לא רשימות מלאות אלא הן רשימות שלא מעודכנות ועכשיו אנחנו עובדים עליהן קשה כדי לעדכן אותן מול מי שאחראית במשרד האוצר, חנה פלור, וזה במטרה למצוא את האנשים האלו.
רויטל טופר חברטוב: אני אישית באתי לשם כדי לעבור על הכרטסת ולהתחיל למצוא תיקיות וכולי כדי לאתר את האנשים האלה.
רויטל טופר חברטוב: לכן זה לא כל כך נכון לבוא ולומר שכל מי שמקבל רנטה, יש לו פטור מתשלום עבור התרופות המוכרות.
רויטל טופר חברטוב: גם הפטור שיש, זה רק מהתרופות המוכרות ולא מכל התרופות.
זאב בילסקי: אני חוזר על הצעתי.
זאב בילסקי: תוך שבועיים הם צריכים לבוא לכאן, ואם זה לא מתחיל ב-1 ביוני, זה מתחיל רטרואקטיבית ב-1 במאי.
משה גפני: אני רוצה לקבל את ההסכם תוך שבועיים.
משה גפני: דרישת הוועדה היא כלהלן: כפי שניסח את זה חבר הכנסת בילסקי, זה מתחיל ב-1 ביוני, ואם זה לא יתחיל ב-1 ביוני, זה יחול רטרואקטיבית מה-1 במאי.
משה גפני: יש אי יכולת לסיבולת שלי להתעצבן כל כך הרבה ביום אחד.
משה גפני: אין לי יכולת כזאת.
משה גפני: כחבר כנסת אני פשוט מרגיש מבויש.
משה גפני: דרישתה של ועדת הכספים פה אחד היא שהתרופות יינתנו במאה אחוזים ושהן יינתנו גם למקבלי הרנטות.
משה גפני: זאת דרישתנו.
משה גפני: אני רוצה בתוך שבועיים לקבל התייחסות לשלושת הדברים האלה, גם להסכמים, גם לנושא של המאה אחוזים וגם על הנושא של מקבלי הרנטות.
משה גפני: אני רוצה תשובה.
משה גפני: התשובה יכולה להיות כן או לא.
משה גפני: דיונים לא נקיים אתכם יותר.
משה גפני: זה לא יאומן.
משה גפני: על סדר היום קרן הסיוע לנפגעים מהעלאת גיל פרישה.
משה גפני: את הנושא הזה ואת הנושא של קרן מפעלים במצוקה, העלה חבר הכנסת חיים אורון.
משה גפני: אנחנו עכשיו רק בישיבת מעקב.
משה גפני: מי נותן לנו תשובה לגבי קרן הסיוע מהעלאת גיל הפרישה?
שלום בן משה: אחרי הישיבה בכנסת ישבנו לישיבה נוספת והעברנו להתאחדות התעשיינים ולהסתדרות את ההסכם המתוקן.
שלום בן משה: קיבלנו מהתאחדות התעשיינים הערות לגבי ההסכם שהעברנו אליהם.
שלום בן משה: מחר מתקיימת ישיבה בתל אביב עם כל הגורמים, כולל האוצר שהוא שותף בכיר בנושא, במטרה ליישר את ההדורים.
משה גפני: יש סיכוי שמחר זה יסתיים?
שלום בן משה: אני מעריך שכן.
משה גפני: ואם לא, מתי תהיה ישיבה נוספת?
שלום בן משה: שבוע אחרי זה.
משה גפני: על מה המחלוקות?
שלום בן משה: להתאחדות התעשיינים יש השגות לגבי כל מיני נושאים כמו הרגולציה של הממשלה על הפעילות שלהם, על אף שאנחנו למעשה, בהחלטה עקרונית, העברנו את כל הסמכויות לעמותה שהוקמה, שהיא למעשה זו שתרכז את העניין.
שלום בן משה: בממשלה יש ועדת היגוי משותפת וועדה עליונה בראשותו של המנכ"ל, שבמקרה של חילוקי דעות, הם מגיעים אליו.
שלום בן משה: אני מעריך שמחר זה יסתיים, ואם לא – בשבוע לאחר מכן.
שלום בן משה: נשארו כמה נקודות.
חיים אורון: גם להסתדרות יש הערות?